Sokker-Wêreldbeker - Wikipedia
Replika van die FIFA Sokker-Wêreldbekertrofee waarom sedert 1974 meegeding word
Die FIFA Sokker-Wêreldbeker (Engels: FIFA World Cup) is 'n sokkerwêreldkampioenskapstoernooi wat al om die vier jaar tussen internasionale mansspanne (wat lede van FIFA is) gespeel word. Die toernooi is gereeld al om die vier jaar aangebied sedert dit vir die eerste keer in 1930 in Uruguay gespeel is, met die uitsondering van 1942 en 1946 toe dit weens die Tweede Wêreldoorlog nie kon plaasvind nie. Die huidige verdedigende wêreldkampioen is Frankryk, wat die 2018-toernooi in Rusland gewen het.
Die huidige formaat van die kampioenskap behels 32 (vanaf 2026: 48) spanne wat om die titel meeding in stadions van die gasheerland(e) oor 'n periode van ongeveer een maand. Hierdie fase word gewoonlik die Wêreldbekereindrondte of Wêreldbekerfinale genoem. Die kwalifiserende fase vind oor 'n periode van twee jaar voor die afskop plaas waartydens besluit word watter spanne kwalifiseer. Die gasheerland(e) kry sedert 1938 'n outomatiese plasing; net die gasheer van die FIFA Sokker-Wêreldbekertoernooi in 1934, Italië, moes in die destydse kwalifikasiefase meeding. Die verdedigende kampioen het vanaf 1938 tot 2006 ook die reg van outomatiese kwalifisering geniet. Interessant genoeg was die verdedigende kampioen nooit die gasheer van die volgende toernooi nie, dus was daar altyd minstens twee spanne wat outomaties gekwalifiseer het.
Oor die 21 toernooie wat tot dusver aangebied is, het agt lande al die titel ingepalm. Brasilië het 'n rekord vyf keer gewen en is ook die enigste span wat tot dusver in al die toernooie meegeding het. Duitsland en Italië het vier elk keer gewen. Die ander wenners sluit in Argentinië, Frankryk en Uruguay met twee titels elk, en Engeland en Spanje met een titel elk. Ander lande wat gereeld meeding soos België, Meksiko en Nederland kon nog nie daarin slaag om die beker in te palm nie.
Die toernooie word as die sportbyeenkoms met die meeste kykers ter wêreld beskou met ongeveer 715,1 miljoen mense wat in 2006 na die eindwedstryd in Duitsland gekyk het. Die suksesvolste toernooi tot dusver was die FIFA Sokker-Wêreldbekertoernooi in 1994 in die Verenigde State met 'n bywoning van amper 69 000 toeskouers per wedstryd.
Die volgende twee wêreldbekertoernooie sal in 2022 in Katar en in 2026 gesamentlik in Kanada, Meksiko en die Verenigde State plaasvind. Met die FIFA Sokker-Wêreldbekertoernooi in 2030 mag die eeufeesviering nes die FIFA Sokker-Wêreldbekertoernooi in 1930 moontlik weer in Montevideo plaasvind.
Italië 2:1 e. T.
Engeland 4:2 e. T.
Argentinië 3:1 e. T.
Frankryk 4:2 e. T.
Brasilië 0:0 e. T.
3:2 n. S.
Italië 1:1 e. T.
5:3 n. S.
Spanje 1:0 e. T.
Duitsland 1:0 e. T.
Verenigde State 48
Oorsig n.v.t. 48
Beste uitslae van deelnemende lande en gashere
Brasilië 5 1958, 1962, 1970, 1994, 2002
Duitsland 4 1954, 1974, 1990, 2014
Italië 4 1934, 1938, 1982, 2006
Argentinië 2 1978, 1986
Frankryk 2 1998, 2018
Engeland 1 1966
Spanje 1 2010
Brasilië 1930 – hede (het aan al die toernooie deelgeneem)
Meeste doelpunte aangeteken Miroslav Klose (16 doele)
Meeste doelpunte aangeteken tydens 'n Wêreldbeker Just Fontaine (13 doele)
↑ (en) "2006 FIFA World Cup broadcast wider, longer and farther than ever before". FIFA.com. FIFA. 6 Februarie 2007. Besoek op 13 Junie 2018.
↑ (en) "FIFA World Cup competition records" (PDF). FIFA.com. FIFA. p. 2. Besoek op 17 Junie 2018.
(en) Glanville, Brian (2005). The Story of the World Cup. Faber. p. 44. ISBN 0-571-22944-1.
Wikimedia Commons bevat media in verband met Sokker-Wêreldbeker.
(en) Geskiedenis van die FIFA Sokker-Wêreldbeker
Ontsluit van "https://af.wikipedia.org/w/index.php?title=Sokker-Wêreldbeker&oldid=1958233"
Last edited on 14 Maart 2019, at 13:50